kardosdrur/scandi-wiki huggingface dataset:
Hjalmar Falk (filolog)

Hjalmar Sejersted Falk (født 2. april 1859 i Vangs præstegæld ved Hamar, død 2. november 1928 i Oslo) var en norsk sprogforsker.

Falk blev student i 1876 og tog i 1882 den sproglig-historiske lærereksamen. Han var derefter i flere år lærer i Kristiania, men fortsatte ved siden deraf sine videnskabelige studier, navnlig af germanske sprog og nordisk mytologi, til dels under stipendieophold i Tyskland (i Tübingen under Sievers) og i England. I 1888 tog han den filosofiske doktorgrad for en afhandling Om nomina agentis i det oldnorske Sprog (trykt på tysk i Beiträge zur Geschichte der deutschen Sprache und Litteratur, XIV, 1889), blev 1890 universitetsstipendiat, 1895 docent og 1897 professor i germansk filologi ved Universitetet i Kristiania. Som universitetslærer, navnlig som lærer i tysk, har han arbejdet for en mere praktisk og moderne sprogundervisning.

Han har offentliggjort en række afhandlinger af sprogvidenskabelig filologisk og kulturhistorisk art, for den største del indtaget i Arkiv for nordisk filologi og i skrifter, udgivne af Videnskabsselskabet i Kristiania. Af disse bør specielt nævnes Altnordisches Seewesen (Wörter und Sachen, 1912), Altnordische Waffenkunde (Videnskabs-Selskabets Skrifter, 1914), Sólarljóð (sammesteds). Sammen med Alf Torp har han udgivet Dansk-norskens Lydhistorie med særligt Hensyn paa Orddannelse og Bøining (1898), Dansk-norskens Syntax i historisk Fremstilling (1900), og Etymologisk Ordbog over det norske og det danske Sprog (1901-06; en omarbejdet tysk udgave er udkommet 1910-11). Særlig dette sidste arbejde vidner om megen lærdom og kombinationsevne og er af stor betydning for nordisk sprogforskning. 

Af populær og underholdende art er nogle ældre småskrifter Vanskabninger i det norske Sprog (1893), Sprogets visne Blomster (1894) og Kulturminder i Ord (1900). Falk har kraftig taget ordet for en reform af retskrivning og tegnsætning og har udgivet småskrifter derom (Om en reformeret Tegnsætning (1893) og Reform af Retskrivningen (1899). I sprogstriden i Norge har han ved foredrag og i dagspressen optrådt som talsmand for riksmål. Af hans produktion fra de sidste år fortjener især at nævnes hans Betydningslære (1920). Falk var præses i Kristiania Videnskabsselskab og formand i komiteen for fælles retskrivning for riksmål og landsmål.

Kilder

Referencer 

Filologer fra Norge
Professorer fra Norge
Ansatte ved Oslo Universitet
Faglitterære forfattere fra Norge
Norsksprogede forfattere fra Norge
Nordmænd i 1800-tallet
Nordmænd i 1900-tallet
Wavelet-modulation

Wavelet-modulation er en modulationsteknik, der benytter Wavelet-funktioner til at repræsentere dataene, som skal formidles.

Wavelet-OFDM
Wavelet-modulation kan relativt let benyttes, så den også formidler mange underkanaler samtidigt ligesom OFDM - og kaldes så Wavelet-OFDM, WOFDM, - Wavelet Packet Modulation eller WPM. I WOFDM erstattes de fase og amplitude modulerede OFDM-bærebølger med ortogonale (og typisk statiske) Wavelet-skalaer. Hvis der er Wavelet-skalaer fra flere Wavelet-skalaniveauer kan man kalde det fraktalmodulation eller hierarkisk modulation.

En fordel ved WOFDM er, at guard-intervallet bliver overflødigt med de rette valgte ortogonale Wavelet-funktioner, da disse både er ortogonale med Wavelets fra samme familie - i samme tidsinterval - og for ortogonal tidsforskudte tider.

Nogle af fordelene ved Wavelet-OFDM, med de rette valgte Wavelet-funktioner, er:
 Betydeligt bedre stop-båndsdæmpning (vurderet før (OFDM) filtering).
 OFDM-guard-intervaller bliver overflødige. WOFDM-skala(niveau) forsinkelsesvariationerne skal dog være mindre end 10% af skala(niveau)-symbollængden. Hvis det ikke er opfyldt, kan WOFDM-skala(niveau)-symbollængden gøres længere.
 OFDM-pilottoner bliver overflødige.
 Større immunitet overfor impulsstøj og smalbåndsstøj.

Kompleks Wavelet-OFDM
Wavelet-OFDM kan i stedet for reelle Wavelet-funktioner, anvende (totræs) komplekse wavelet-funktioner (DTCWT) - og kan så kaldes Dual-Tree-Complex-Wavelet-modulation eller DTCW-modulation. Ifølge en artikel skrevet af Mohamed H. M. Nerma, Nidal S. Kamel og Varun Jeoti er fordelen, at signal-til-støj-forholdet kravet kan sænkes ca. 2 dB i forhold til WOFDM og OFDM.

Dual-Tree-Complex-Wavelet repræsentation hævdes at kunne være en af de bedste Wavelet-repræsentations måder at opløse signaler/funktioner i 1D, 2D osv. inkl. med rotationsinvarians i fx 2D - ulempen er redundansen.

Dynamisk Wavelet-modulationsskala valg
Et af formålene med Wavelet-modulation kombineret med fraktalmodulation er, at kunne formidle data ved flere forskellige hastigheder over en radiokanal med ukendt beskaffenhed. 
Hvis radiokanalen ikke er brugbar ved fx en høj bithastighed, hvilket betyder at signalet ikke kan modtages (for mange bitfejl) under de givne forhold, kan signalet blive sendt ved en lavere bithastighed hvor signal-til-støj forholdet er højere. - Og omvendt - hvis signal-til-støj forholdet viser sig at være højt under de givne forhold, kan der skiftes til en højere bithastighed.

Kilder/referencer

Se også 
 Wavelet-transformation

Wavelet-funktioner
Kvantiserede modulationstyper

de:Wavelet-Paket-Transformation
pt:Modulação fractal
Odsherredsmalerne

Odsherredsmalerne er malere der forbindes med egnen og landskabet omkring Odsherred i det nordvestlige Sjælland.
De var tiltrukket af landskabet og det særlige lys på egnen på grund af havet omkring − senere er der i det bakkede område oprettet en geopark, "Geopark Odsherred".

Malerne ville sætte det naturalistiske maleri på dagsordenen igen. En gruppe slog sig i begyndelsen af 1930'erne ned på egnen, nogle permanent, andre blot i perioder.
Blandt de første var Karl Bovin (1907-85) og Kaj Ejstrup (1902-56). Andre malere er eller har været tilknyttet: Lauritz Hartz (1903-87), Viggo Rørup (1903-71), dennes hustru Ellen Krause (1905-1990), Victor Brockdorff (1911-92), Ernst Syberg (1906-81), Povl Christensen (1909-77), Alfred Simonsen (1906-35), Ole Kielberg (1911-85), Søren Hjordt Nielsen (1901-83) og Birthe Bovin (1906-80).

Malerne Karl Bovin, Victor Brockdorff og Lauritz Hartz var 1932 blandt grundlæggerne af kunstnersammenslutningen 'Corner', der gav dem et sted at udstille deres billeder.

Malerne er repræsenteret i de lokale museer Sorø Kunstmuseum og Odsherreds Kunstmuseum. Desuden tjener "Huset i Asnæs", etableret i 1973, som kultur- og udstillingsbygning.

Referencer

Litteratur 
 Odsherredsmalerne - en kunstnerkoloni, Odsherreds Kunstmuseum, 2004. 
 Kunstnerkoloniernes Danmark, 159 sider, 2007. Tekster af Elisabeth Fabritius med flere. Om Skagensmalerne, Fynbomalerne, Bornholmermalerne og Odsherredsmalerne. 
 Modernisme midt i naturen - Odsherredsmalerne af Hardy Granhøj Jørgensen med flere. Museum Odsherred, Kunstmuseet i Asnæs, 2013  (Beskrivelse fra Aakb.dk)

Eksterne henvisninger 
 Odsherredsmalerne  fra Vestmuseum.dk
 Odsherredsmalerne hos Den Store Danske, DSD af Peter Kühn-Nielsen
 Mellemkrigstid og Kaj Ejstrup med foto af landskabet "Rennerne", Odsherred. SoroKunstmuseum.dk

Malere fra Danmark
Kunstnersammenslutninger fra Danmark
Odsherred Kommune
Kunstnerkolonier i Danmark
Apple Watch

Apple Watch er et smartur udviklet af Apple Inc. med styresystemet Watch OS. Apple Watch er kompatibel med iPhone 5 eller nyere modeller der kører iOS 8.2 eller nyere.

Eksterne henvisninger 

 Apples danske websted

Smarture
Watch
Armbåndsursproducenter
Emilius Løbner

Emilius Marius Georgius Løbner (født 1766 - 12. oktober 1849) var en dansk officer og embedsmand. Han var major i den danske hær. Amtmand og kommandant på Færøerne 1816–1825 (konstitueret 1816–1821). Løbner var dermed Færøernes første særskilte amtmand med sæde i Tórshavn. Han tog initiativ til en fuldstændig oversigt over personer og næringsveje på Færøerne i form af Fortegnelse over Folkemængden i Færøe den 1. Januar 1814, deres Ejendomme, Næringsgreene m.m. (1815), også kaldet "Løbners Tabellir" på færøsk.

Eksterne henvisninger 
 Løbners Tabellir, history.fo

Amtmænd over Færøerne
Officerer fra Danmark
WOFDM

WOFDM har flere betydninger:
 Wideband-OFDM
 Wavelet-OFDM
Lorentz Højer Buchwaldt

Lorentz Høyer Buchwaldt (7. december 1841 i Viborg - 14. december 1933) var en dansk jurist. Han tog examen artium i 1858, og blev cand.jur. fra 1865. Han arbejdede i Sø- og Handelsretten 1865–1878, og var sorenskriver på Færøerne 1878–1884. Buchwaldt var Færøernes amtmand 1885–1896, og senere herredsfoged i Lejre1897–1904. Han var valgt til Lagtinget fra Suðurstreymoy 1880–1882, og mødte senere som amtmand.

Han var søn af købmand og grosserer S.A.M. Buchwaldt.

Referencer

Kilder 
 Løgtingið 150 – Hátíðarrit, bind 2 (2002), s. 260. (PDF )

Amtmænd over Færøerne
Lagtingsmedlemmer fra Færøerne
Jurister fra Danmark
Sorenskrivere
Personer fra Viborg
Personer i Kraks Blå Bog (afdøde)
Elias Olrik

Elias Olrik (2. december 1885 i Dalby – 28. januar 1975) var en dansk teolog, embedsmand og dommer.

Han var søn af sognepræst Anton Wilhelm Scheel Olrik og dennes hustru Elisa Victoria f. Møller. Olrik tog studentereksamen i 1903 og blev cand.theol. fra Københavns Universitet i 1909, hvorefter han frem til 1914 var privatlærer for kronprins Frederik og prins Knud 1909–1914. Sideløbende påbegyndte han juridiske studier og tog juridisk embedseksamen i 1917.

Embedsmand og dommer 
Som nyuddannet jurist blev Olrik sekretær i Justitsministeriet 1917–20, og var sekretær for den skandinaviske familieretskommission 1919-20. Han blev Færøernes amtmand 1920–29 og var i samme periode formand for bankrådet for Føroya Banki. Olrik fungerede frem til 1923 som lagtingsformand, hvilket han var den sidste amtmand, der gjorde. Herefter vendte han hjem til Danmark og blev dommer i Helsingør købstad med Kronborg Østre birk, Hellebæk Birk og Hørsholm Birk, hvorefter han i 1945 blev civildommer i Københavns Amts Søndre- og Amager Birk, en stilling han varetog frem til sin pensionering i 1955. I årene 1945-54 var han desuden medlem af ankenævnet i sager efter landsforræderloven.

Tillidshverv og bestyrelsesposter 
Olrik var ledende senior i Studenterforeningen 1931-32; formand for Den Danske Dommerforening 1939-45 og for fredningsnævnet for Frederiksborg Amtsrådskreds 1941-45. Efter sin pensionering varetog Olrik en række poster i det private erhvervsliv. Han var således formand for tilsynsrådet for Sparekassen for Helsingør og Omegn fra 1954, bestyrelsesformand for Gummifabrikken Tretorn fra 1956 og bestyrelsesmedlem for C. Wibroes Bryggeri fra 1957.

Ægtefælle 
Elias Olrik giftede sig 16. juni 1933 med Ellen Margrethe Rothe (19. oktober 1906 – 9. juni 1999), datter af hypoteksforeningsdirektør og murermester Ernst Rothe (død 1933) og Ebba Rothe f. Sørensen (død 1950).

Henvisninger 
 
 Løgtingið 150 – Hátíðarrit, bind 2 (2002), s. 329. (PDF )
 Kraks Blå Bog 1957. Olrik Elias fhv. civildommer.

Amtmænd over Færøerne
Jurister fra Danmark
Teologer fra Danmark
Koncilet i Chalkedon

Konsilet i Chalkedon var et økumenisk koncil, som blev holdt fra 8. oktober til 1. november 451 i byen Chalkedon i Bithynien. Det er det 4. af de syv universelt anerkendte økumeniske konciler og regnes dermed af den katolske og den østlige ortodokse kirke som ufejlbarligt i dets dogmatiske definitioner.

Hovedtemaet var den eutykianske monofysitisme. Diskusionerne mundede ud i Den kalkedonensiske Trosbekendelse, som præciserede Jesu guddommelige og menneskelige natur i flere detaljer end den nikænske trosbekendelse. De fremmeste talsmænd for monofysitisme blev fordømt (anathemiseret).

Koncilet i Chalkedon markerer en milepæl i den ortodokse tradition. De orientalske ortodokse kirker accepterer ikke koncilet som autoritativt, da de anerkendte monofysitismen. Den østlige ortodokse kirke, som var en del af den katolske kirke, fordømmer monofysitismen som kættersk.

Økumeniske konciler
Oldkirken
WPM

WPM har flere betydninger:
 Words per minute
 Wavelet Packet Modulation
Cai A. Vagn-Hansen

Cai A. Vagn-Hansen (14. oktober 1911 i København - 23. november 1990) var en dansk embedsmand. Han blev cand. jur. i 1936, og sekretær i Indenrigsministeriet fra 1937 til 1945. Derefter var han amtmand på Færøerne fra 1945 til 1948, da denne titel udgik, og Vagn-Hansen blev Færøernes første rigsombudsmand. Han gik af i 1954, og blev derefter amtmand over Aabenraa-Sønderborg Amt indtil kommunalreformen i 1970 og var efterfølgende amtmand over Sønderjyllands Amt indtil sin pensionering i 1981.

Henvisninger 
 Løgtingið 150 – Hátíðarrit, bind 2 (2002), s. 355 (PDF )

Rigsombudsmænd på Færøerne
Amtmænd over Færøerne
Personer fra København
Jurister fra Danmark
Victor Stahlsmidt

Victor Stahlschmidt (25. marts 1884 i Århus - 6. februar 1920) var en dansk jurist. Han tog examen artium i 1901, og blev cand.jur. i 1907. Han arbejdede i Justitsministeriet 1909–1918, og var Færøernes amtmand fra 1918 til sin tidlige død i 1920.

Henvisninger 
 Løgtingið 150 – Hátíðarrit, bind 2 (2002), s. 351. (PDF )

Amtmænd over Færøerne
Jurister fra Danmark
Personer fra Aarhus
Hjalmar Ringberg

Hjalmar Ringberg (19. oktober 1889 i Præstø - 7. september 1978) var en dansk jurist og embedsmand. Han tog examen artium i 1908, og blev cand.jur. i 1913. Han arbejdede i Justitsministeriet 1918–1924, var dommer i Køge 1924–1925, afdelingsleder i Justitsministeriet 1928–1929, hvorefter han udnævntes til amtmand over Færøerne og fungerede som sådan indtil 1936, derefter var han byretsdommer i Odense indtil sin pensionering i 1959.

Henvisninger 
 Løgtingið 150 – Hátíðarrit, bind 2 (2002), s. 345. (PDF )

Amtmænd over Færøerne
Dommere fra Danmark
Personer fra Præstø
Andet koncil i Konstantinopel

Det andet koncil i Konstantinopel fandt sted i 553 i Konstantinopel og kaldes Konstantinopel II. 

Det var igen kejseren som sammenkaldte kirkemødet. Pave Vigilius deltog ikke selv og var ikke repræsenteret. Det var derfor længe tvivl om dette koncil skulle blive anerkendt som økumenisk.

Stadig var det forståelsen af personen Jesus Kristus og hans virkelige natur(er), som var hovedemnet. Man anstrengte sig her for at trække monofysiterne (de som holdt på Kristi ene guddommelige natur) ind i fælleskirken igen, og på den anden side blev tre nestorianske skrifter forkastet. Dette viser at kristenheden fortsat havde vanskeligheder med at frigøre sig fra sådanne mere ubalanserte tendenser, som kom til at fortsætte inden for specielle geografiske kerneområder, særlig i Mellemøsten og Nordafrika. Disse avgørende kristologiske spørgsmål trengte lang tid for, at de kristne kunne komme frem til en helhedsopfatning. Ellers kom det lidt ud af dette koncil.

Økumeniske konciler
Oldkirken
Tore Leifer

Tore Leifer (født 24. juni 1964) er en dansk forfatter samt musik-, kunst- og kulturjournalist ansat som programmedarbejder og studievært i Danmarks Radio (DR)

Han er opvokset på Vestsjælland, har studentereksamen fra Kalundborg Gymnasium, er cand.mag. i musik-, film- og medievidenskab fra Københavns Universitet kombineret med uddannelse som kordirigent fra Musikkonservatoriet i København.

Tore Leifer har været programmedarbejder og studievært i Danmarks Radio (DR) siden 1987 og har bl.a. været som radiovært på Kulturnyt, Kultursøndag og Kulturen på P1 samt tilrettelægger på Kunstquiz på DR K. 

Han har fra 2014 været medlem af Reumert-juryen, der varetager uddelingen af de årlige teaterpriser, kendt som Årets Reumert.

Tore Leifer har flere bogudgivelser bag sig (om bl.a. den ungarske dirigent Tamas Vetö og arkæologen Frans Blom. I 2014 kom hans omfattende, stærkt udvidede og kommenterede nyoversættelse af Selma Lagerlöfs "Niels Holgersens forunderlige rejse" med illustrationer af billedkunstneren Helle Frøsig.

I 2019 modtog han DR's Sprogpris.

Filmografi 
 Dreaming Murakami (2018)
 De trofaste døde (1997)

Referencer

Eksterne henvisninger 
 www.leifer.dk - officiel website for Tore Leifer
 

Faglitterære forfattere fra Danmark
Journalister fra Danmark
Radioværter fra Danmark
Personer i Kraks Blå Bog
Hønen eller ægget

Hønen eller ægget er et dilemma oftest angivet som "hvad kom først, hønen eller ægget?". For filosoffer fremkaldte spørgsmålet om kyllingen eller ægget også spørgsmålet om livets oprindelse og universets oprindelse.

Evolutionsbiologien giver i dag en form for svar på spørgsmålet om det var hønen eller ægget der kom først. Idet livet har udviklet sig fra de første celler, der fik en hinde, er princippet æg kommet før fænomenet høne. Dette kan dog betragtes som en omgåelse af det oprindelige spørgsmål, afhængig af hvad der i spørgsmålet menes med ordet "æg"; de fleste tænker nok på et hønseæg, når de præsenteres for spørgsmålet, og så holder dette svar ikke.

Problemet om ”hvad der kom først” ligger også i begrebet årsag.

Referencer

Relaterede emner 
 Antinomier
 Dialektik

Eksterne henvisninger 
 hønen-kom-alligevel-ikke- før ægget
 hønen-eller-ægget-hvad-kom-forst
 Detektor: Ægget kom før hønen | Nyheder | DR

Filosofi
Videnskab
Paradokser
Andet koncil i Nikæa

Andet koncil i Nikæa regnes som det syvende økumeniske koncil for kristendommen. Kirkemødet blev holdt  i 787 for at genindføre brug af og ærbødighed for ikoner (eller religiøse billeder), hvilket var blevet undertrykt ved kejserligt edikt i det byzantinske rige under kejser Leo 3. (717–741), hvis søn Konstantin 5. (741–775), i 754 havde holdt koncilet i Hieria for at gøre undertrykkelsen officiel.

Noter

Økumeniske konciler
Oldkirken
Kejserinde Irene

Irene af Athen (; født 752 i Athen, død 9. august 803 på Lesbos) var den byzantinske kejser Leo 4.s gemalinde fra 775 til 780, regent fra 780 til 797 og regerende kejserinde fra 797 til 802.

Levned og regering 
Hun blev født i Athen og blev i 770 udvalgt til tronfølgerens gemalinde ved en skønhedskonkurrence, som var den gængse metode for sådanne udvælgelser frem til 900-tallet. Efter sin mands død regerede hun, mens hendes søn, Konstantin 6., var umyndig. Da han blev myndig i 790, forsøgte han at overtage magten, men hun fik ham afsat i 797 og fik ham blindet og fængslet; han døde to år senere. Derefter besteg hun selv tronen som basileus (kejser). I 800 udråbte paven Karl den Store til romersk kejser, eftersom han betragtede kejsertronen i Konstantinopel som ubesat, da kejseren ikke var en mand. Hun skal have tilbudt Karl den Store ægteskab uden, at dette blev virkeliggjort.

Irene huskes særlig for sin modstand mod ikonoklasterne og for at have indkaldt til det andet koncil i Nikæa i 787, hvor tilbedningen af ikoner blev genindført.

Død 
I 802 konspirerede patricierne mod hende og satte Nikeforos, finansministeren (logothetēs tou genikou), på tronen. Irene blev forvist til Lesbos og tvunget til at forsørge sig selv ved at spinde. Hun døde året efter.

Arv 

Irenes nidkærhed for at genindføre ikonerne og styrkelse af klostrene fik Theodor Studites til at omtale hende som en helgen i østlige ortodokse kirke, men hun blev aldrig kanoniseret. Omtale af hendes formodede kanonisering stammer hovedsageligt fra vestlige kilder. Påstandene understøttets imidlertid ikke af Menäon (den ortodokse kirkes officielle liturgiske skrift), eller "Helgernes liv" af Nikodimos Agioreitis, eller andre af ortodokse kirkes officielle skrifter.

Referencer

Eksterne henvisninger 

Østromerske Kejserdømme
Helgener
Personer fra Athen
Regerende kejserinder
Oskar Fischer

Oskar Fischer (født 19. marts 1923 i Aš, i Sudeterlandet i Tjekkoslovakiet, død 2. april 2020 i Berlin) var en tysk politiker, der var udenrigsminister i DDR fra 1975 til 1990.

Fischer fungerede som DDR's ambassadør i Bulgarien i fire år. Han var vice-udenrigsminister i DDR fra 1965 til 1975. Han blev udpeget som medlem af centralkomitéen i Sozialistische Einheitspartei Deutschlands (SED) i 1971 og blev den 3. marts 1975 udpeget som landets udenrigsminister. Fischer afløste som udenrigsminister Otto Winzer, der fratrådte grundet helbredsproblemer.

Oscar Fischer var det første regeringsmedlem fra DDR, der besøgte en pave, da han i 1978 aflagde visit hos Pave Johannes Paul 2. i Vatikanet. Fischer besøgte også en række andre europæiske stater, herunder Danmark, Holland og Østrig. 

Oscar Fischer var i Danmark den 7. og 8. januar 1981 og igen den 6. oktober 1988, hvor han i Københavns lufthavn mødtes med daværende danske udenrigsminister Uffe Ellemann-Jensen i anledning af, at 18 østtyskere, der var mødt op på den danske ambassade i Berlin for at opnå udrejsetilladelse, efter dansk opfordring var blevet fjernet af østtysk politi.

Fischer var udenrigsminister indtil den 12. april 1990, hvor Hans Modrows socialistiske regering måtte gå af.

I begyndelsen af 2000'erne fungerede Fischer som en af den socialistiske politiker Gabriele Zimmers rådgivere.

Kildeangivelser

Eksterne henvisninger 

Politikere fra DDR
Ambassadører fra Tyskland
Sudetertyskere
Udenrigsministre fra Tyskland
Tyskere i 1900-tallet
Stader Geest

Stader Geest er et gestlandskab og en naturregion på den Nordtyske Slette. Den omfatter store dele af området mellem floderne Weser og Elben, det såkaldte Elbe-Weser-Dreieck mellem byerne Hamburg, Bremen, Verden (Aller) og Cuxhaven og grænser til landskaberne Elbmarsken, Wesermarsken, Weser-Aller-lavlandet og Lüneburger Heide.

Administrativ inddeling 
Stader Geest hører til Landkreisene Osterholz, Verden, Cuxhaven, Rotenburg (Wümme) og Stade, samt små dele af byerne Bremen und Bremerhaven.

Inddeling 
Stader Geest er opdelt i Moræneområderne Wesermünder Geest og Zevener Geest, der adskilles af Hamme-Oste-lavningen samt Achim-Verdener Geest.

Landschaftsbild 
Den tyndt befolkede Stader Geest er præget af sandede gestjorder, naturlige flodlavninger og moser omkring floderne Wümme, Hamme og Oste samt randområderne til Elben, Weser og Aller. Regionen er præget af landbrug med kvægbrug, men også en kartoffel- og aspargesavl. Mange steder er der vindkraftanlæg. Stader Geest krydses af store veje mellem Hamburg, Bremen, Bremerhaven, og Hannover. Langs disse veje er der flere store industriområder.

Byer kommuner og Samtgemeinden 
På denne liste er der Byer kommuner og Samtgemeinden i Stader Geest.
 Achim
 Apensen
 Bothel
 Bremervörde
 Buxtehude
 Fintel
 Fredenbeck
 Geestequelle
 Gnarrenburg
 Grasberg
 Harsefeld
 Hollenstedt
 Kirchlinteln
 Langwedel
 Ottersberg
 Oyten
 Rotenburg (Wümme)
 Scheeßel
 Selsingen
 Sittensen
 Sottrum
 Stade
 Tarmstedt
 Tostedt
 Verden (Aller)
 Zeven

Eksterne kilder/henvisninger 

Niedersachsens geografi
Theclinae

Theclinae (busksommerfugle) er en underfamilie af sommerfugle. De mere end 2000 arter er især udbredt i tropernes skove. Bagvingerne er ofte udstyret med haler. Fra Danmark kendes 6 arter.

Arter og slægter 
De 6 arter i Theclinae, der er registreret i Danmark:
 Slægt Thecla
 Guldhale (Thecla betulae)
 Slægt Neozephyrus
 Blåhale (Neozephyrus quercus)
 Slægt Satyrium
 Det hvide W (Satyrium w-album)
 Egesommerfugl (Satyrium ilicis)
 Slåensommerfugl (Satyrium pruni)
 Slægt Callophrys
 Grøn busksommerfugl (Callophrys rubi)

Kilder 

 Michael Stoltze, Danske dagsommerfugle. Gyldendal 1996. .

Takvingefamilien
Dagsommerfugle